CELEX: 32011D0089
Language: ro
Date: 2011-02-08 00:00:00
Title: 2011/89/UE: Decizia Comisiei din 8 februarie 2011 privind o contribuție financiară a Uniunii în favoarea Țărilor de Jos pentru studii referitoare la febra Q [notificată cu numărul C(2011) 554]

9.2.2011   
            
            
               RO
            
            
               Jurnalul Oficial al Uniunii Europene
            
            
               L 34/72
            
         DECIZIA COMISIEI
   din 8 februarie 2011
   privind o contribuție financiară a Uniunii în favoarea Țărilor de Jos pentru studii referitoare la febra Q
   [notificată cu numărul C(2011) 554]
   (Numai textul în limba olandeză este autentic)
   (2011/89/UE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Decizia 2009/470/CE a Consiliului din 25 mai 2009 privind anumite cheltuieli în domeniul veterinar (1), în special articolul 23,
   având în vedere Regulamentul (CE, Euratom) nr. 1605/2002 al Consiliului din 25 iunie 2002 privind regulamentul financiar aplicabil bugetului general al Comunităților Europene (2) (denumit în continuare „regulamentul financiar”), în special articolul 75,
   având în vedere Regulamentul (CE, Euratom) nr. 2342/2002 al Comisiei din 23 decembrie 2002 de stabilire a normelor de aplicare a Regulamentului (CE, Euratom) nr. 1605/2002 al Consiliului privind regulamentul financiar aplicabil bugetului general al Comunităților Europene (3) (denumit în continuare „normele de aplicare”), în special articolul 90,
   întrucât:
   
               (1)
            
            
               În conformitate cu articolul 75 din regulamentul financiar și cu articolul 90 alineatul (1) din normele de aplicare, angajamentul cheltuielilor din bugetul Uniunii Europene este precedat de o decizie de finanțare care stabilește elementele esențiale ale acțiunii care implică cheltuielile și care este adoptată de către instituția competentă sau de către autoritățile împuternicite de aceasta.
            
         
               (2)
            
            
               Febra Q este o zoonoză extrem de contagioasă cauzată de agentul patogen Coxiella burnetii, care este prezent, în general, în aproape toate țările din lume. Numeroase animale domestice și sălbatice pot fi purtătoare ale bolii, dar principalele rezervoare sunt bovinele, caprinele și ovinele.
            
         
               (3)
            
            
               În UE nu există reguli armonizate privind notificarea sau controlul febrei Q la animale. Măsurile de combatere a bolii sunt luate, de obicei, la nivel național, regional sau chiar la nivelul exploatației agricole.
            
         
               (4)
            
            
               În conformitate cu avizul EFSA din data de 27 aprilie 2010 (4), impactul global al febrei Q asupra sănătății oamenilor și a rumegătoarelor domestice în statele membre ale UE este limitat. Cu toate acestea, în anumite circumstanțe epidemiologice și pentru anumite grupuri de risc, impactul asupra sănătății publice și, în consecință, asupra societății și/sau a economiei poate fi semnificativ.
            
         
               (5)
            
            
               În cursul anilor 2008 și 2009 a fost înregistrată, în Țările de Jos, o creștere majoră a numărului de cazuri de febră Q constatate la oameni, în urma cărora au avut loc mai multe decese. Investigațiile epidemiologice au arătat existența unei legături cu marile exploatații de capre de lapte din regiunea respectivă, în care acest tip precis de producție de lapte s-a dezvoltat rapid în cursul ultimului deceniu. Cu toate acestea, avizul EFSA menționat anterior a subliniat că motivele precise ale apariției problemelor clinice la populația animală în 2005, precum și creșterea numărului de cazuri la populația umană în 2007 rămân neclare.
            
         
               (6)
            
            
               La 24 martie 2010, Ministerul olandez al agriculturii, naturii și calității alimentelor a prezentat o cerere de cofinanțare, în cadrul Deciziei 2009/470/CE, pentru realizarea unor studii tehnice și științifice cu privire la dinamica bolii și la eficacitatea unor eventuale măsuri de control aplicabile rumegătoarelor domestice, cum ar fi vaccinarea caprelor.
            
         
               (7)
            
            
               Studiile pentru care Țările de Jos au cerut o cofinanțare vor aborda, printre altele, următoarele subiecte: (i) caracterizarea diferitelor genotipuri de Coxiella burnetii care există la diferitele specii de animale din Țările de Jos și diferențele dintre acestea în materie de virulență, după caz; (ii) patogenicitatea Coxiella burnetii la caprele gestante și negestante; (iii) persistența Coxiella burnetii în gunoiul de grajd și (iv) mijloacele adecvate de dezinfecție.
            
         
               (8)
            
            
               În conformitate cu articolul 22 din Decizia 2009/470/CE, Uniunea poate să întreprindă ori să sprijine statele membre sau organizațiile internaționale să întreprindă acțiuni tehnice și științifice necesare pentru dezvoltarea legislației veterinare a UE, precum și pentru dezvoltarea învățământului sau a formării profesionale în domeniul veterinar.
            
         
               (9)
            
            
               Ar trebui acordată o contribuție financiară pentru realizarea studiilor referitoare la febra Q în Țările de Jos, întrucât rezultatele lor ar putea conduce la noi perspective care să contribuie la dezvoltarea viitoare a legislației veterinare în Uniune, în special în ceea ce privește eventuala adoptare a unor reguli armonizate în materie de monitorizare și de declarare a acestei boli.
            
         
               (10)
            
            
               În temeiul Regulamentul (CE) nr. 1290/2005 al Consiliului din 21 iunie 2005 privind finanțarea politicii agricole comune (5), măsurile veterinare trebuie finanțate din Fondul european de garantare agricolă. Pentru controalele financiare se aplică articolele 9, 36 și 37 din regulamentul respectiv.
            
         
               (11)
            
            
               Plata contribuției financiare trebuie să fie supusă condiției ca studiile planificate să fi fost efectiv realizate și ca autoritățile să furnizeze Comisiei toate informațiile necesare.
            
         
               (12)
            
            
               Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
            
         ADOPTĂ PREZENTA DECIZIE:
   Articolul 1
   (1)   Uniunea acordă Țărilor de Jos o asistență financiară pentru studiile lor referitoare la febra Q, astfel cum sunt rezumate în anexă. Prezenta decizie constituie o decizie de finanțare în sensul articolului 75 din regulamentul financiar.
   (2)   Următoarele condiții trebuie să fie îndeplinite:
   
               (a)
            
            
               rezultatele studiilor trebuie să fie puse la dispoziția Comisiei și a tuturor statelor membre și să fie prezentate Comitetului permanent pentru lanțul alimentar și sănătatea animală;
            
         
               (b)
            
            
               Țările de Jos trebuie să prezinte Comisiei un raport tehnic și financiar final până la data de 31 martie 2012, cel târziu, raportul financiar fiind însoțit de documente justificative ca dovadă a costurilor efectuate și a rezultatelor înregistrate.
            
         Articolul 2
   (1)   Contribuția maximă autorizată prin prezenta decizie pentru costurile efectuate în cadrul activităților menționate la articolul 1 alineatul (1) este fixată la 500 000 EUR, urmând a fi finanțată prin linia bugetară următoare din bugetul general al Uniunii Europene pentru 2011:
   
               —
            
            
               linia bugetară nr. 17.04.02.01: 500 000 EUR.
            
         (2)   Asistența financiară din partea Uniunii este plătită în urma prezentării rapoartelor și a documentelor justificative menționate la articolul 1 alineatul (2) litera (b).
   Articolul 3
   Prezenta decizie se adresează Regatului Țărilor de Jos.
   
      Adoptată la Bruxelles, 8 februarie 2011.
      
         
            Pentru Comisie
         
         John DALLI
         
            Membru al Comisiei
         
      
   
   
      (1)  JO L 155, 18.6.2009, p. 30.
   
      (2)  JO L 248, 16.9.2002, p. 1.
   
      (3)  JO L 357, 31.12.2002, p. 1.
   
      (4)  Grupul științific pentru sănătatea și bunăstarea animalelor (AHAW) din cadrul EFSA; Scientific Opinion on Q Fever (Aviz științific privind febra Q). EFSA Journal 2010; 8(5):1595. [114 pp.]. doi:10.2903/j.efsa.2010.159.
   
      (5)  JO L 209, 11.8.2005, p. 1.
   
      ANEXĂ
      
         Descrierea studiilor tehnice și științifice referitoare la epidemiologia febrei Q și la eficacitatea eventualelor măsuri de control aplicabile rumegătoarelor domestice, menționate la articolul 1 alineatul (1)
      
      
                  Proiectul 1
               
               
                  :
               
               
                  „Febra Q la caprine” presupune cultivarea C. burnetii și caracterizarea prin C. burnetii a diferitelor genotipuri existente în Țările de Jos. De asemenea, ea implică persistența C. burnetii în gunoiul de grajd, diferitele căi de infecție, dezvoltarea imunității, răspândirea C. burnetii la caprele gestante și negestante și informații generale privind patogenezele C. burnetii.
               
            
                  Proiectul 2
               
               
                  :
               
               
                  „Evaluarea virulenței sușelor de C. burnetii la caprine” abordează chestiunea stabilirii dacă sușele existente la caprinele din Țările de Jos sunt mai virulente decât alte sușe de C. burnetii.
               
            
                  Proiectul 3
               
               
                  :
               
               
                  „Patogenezele febrei Q” studiază patogeneza infecțiilor cu C. burnetii la capre; rolul gravidității în patogeneza infecțiilor cu C. burnetii; dezvoltarea unei imunități celulare și umorale; diferențele în materie de virulență ale sușelor de C. burnetii la capre și imunitatea protectoare a infecției naturale. O mai bună cunoaștere a patogenezei și a transmiterii în cadrul turmei va permite o mai bună înțelegere a rezultatelor diagnosticului.
               
            
                  Proiectul 4
               
               
                  :
               
               
                  „Inventarul sușelor de febră Q la bovine, ovine, câini și pisici” studiază legătura dintre pacienții umani atinși de febra Q și posibilele surse animale. Scopul este de a compara sușele de febră Q detectate la diferite specii de animale cu sușele detectate la pacienții umani. Este vorba despre un proiect important care va permite excluderea altor animale decât caprele de lapte din cadrul surselor de infecții umane.
               
            
                  Proiectul 5
               
               
                  :
               
               
                  „Eficacitatea vaccinării” compară studiile anterioare efectuate pe teren, în special în Franța, cu noile studii realizate pe teren în Țările de Jos pentru a evalua eficacitatea vaccinării caprelor împotriva febrei Q.
               
            
                  Proiectul 6
               
               
                  :
               
               
                  „Căutarea unor mijloace adecvate de dezinfecție” urmărește să identifice produse adecvate pentru dezinfecție și să stabilească dacă materiale precum lemnul, paiele, pământul și gunoiul de grajd pot fi dezinfectate în mod eficace. Proiectul include: (i) definirea criteriilor pentru produsele de dezinfecție; (ii) inactivarea C. burnetii și a sporilor de C. burnetii în lichidele curate; (iii) inactivarea C. burnetii și a sporilor de C. burnetii pe materialele complexe și în gunoiul de grajd și (iv) inactivarea C. burnetii și a sporilor de C. burnetii pe suprafețele complexe.